Blou Bulle kontrakteer flank van Affies | AWSUM School News }
Home›Regional News›Gauteng Pretoria›PTA Central PTA South›Afrikaanse Hoër Seunskool Pretoria›Blou Bulle kontrakteer flank van Affies
Blou Bulle kontrakteer flank van Affies
AWSUM het gaan inloer by Adolph Visser, flank van Affies wat by die Blou Bulle gekontrakteer is.
Eerstens baie geluk met jou kontrak met die Blou Bulle. Hoe voel dit om raakgesien te word en erkening te kry vir jou potensiaal?
Om raakgesien te word en te weet dat iemand potensiaal in my spel sien, gee my net die motivering om aan te hou hard werk en jy weet jy is erken vir dit wat jy gedoen het, maar tog weet jy daar is nog baie om te doen.
Hierdie is n baie moeilike jaar vir die matrieks van 2020, veral sportmanne en meisies. Kan jy jou persoonlike gevoelens hieroor met ons deel?
Ja die jaar was maar deurmekaar. Met die Varsity Cup – toernooi wat al vroeg die jaar begin het, het ek tog darem die kans gekry om te kon rugby speel, maar daar is baie ander spelers wat nie die kans gekry het om hulle talente te kan uitleef nie. Dit is wel frustrerend om nie so gereeld rugby te kan speel nie, maar ek probeer fokus op die toekoms.
Watter invloed het jou skool op jou rugby loopbaan gehad?
Affies het my gehelp om alles van rugby te kon leer en ek was bevoorreg om die afrigters en fasiliteite van Affies tot my beskikking te kon hê. Rugby het daar vir my werklik 'n belangstelling geword en iets wat ek proffesioneel sal wil doen.
Watter persone het die grootste invloed op jou rugby tot sover gehad en op watter manier?
Daar was baie mense wat my regtig gehelp het tot waar ek nou is, maar vir my is daar een afrigter wat uitstaan in terme van my spel ontwikkelling en dit is Coach Jaco Koch. Hy is iemand wat altyd vertroue in my gehad het en altyd vir my raad kon gee oor wat ek beter kan doen en hoe ek moet verbeter.
Wie is jou rolmodel in rugby en hoekom?
My rolmodel in rugby is huidiglik Ardie Savea. Ek is 'n groot aanhanger van sy spel.
Wat sien jy die meeste na uit met jou kontak wat nou in plek is?
Ek sien die meeste uit om deel te vorm van die unie en om meer rugby te speel vir die Bulle en die blou-trui op 'n meer gereelde basis te dra. Dit is ook nog 'n geleentheid om my spel te verbeter.
Wat is jou opinie oor die Blou Bulle en hoekom het jy hulle gekies om by te teken?
Ek was nog altyd 'n Bulle-ondersteuner en die Bulle is nog altyd een van die top unies in ons land wat al baie bereik het. Om van skool af al by die Bulle betrokke te wees, by verskeie toernooie, was dit nog altyd 'n droom om daar 'n kontrak te kry. Dit is 'n bekende omgewing en niks is beter as om tuis op 'n plek te voel nie.